Powell o borbi protiv AIDS-a (27/9/03) - 2003-09-26
Sve veći broj poznatih u javnosti govori o AIDS-u i tako razbija tišinu koja ubija
Sjedinjene Države predane su pomoći drugim zemljama da pobijede jednu od najvećih zdravstvenih prijetnji modernom svijetu – virus ljudske imunodeficijencije, odnosno, virus HIV-a, koji izaziva AIDS. Danas diljem svijeta ima 42 milijuna ljudi koji žive s ovom bolešću, a još su deseci milijuna ljudi u opasnosti. Gotovo polovina njih su žene. Zbog AIDS-a oko petnaest milijuna djece ostalo je bez roditelja. Ukoliko se ova plima ne zaustavi, rekao je državni tajnik Colin Powell, "taj će broj do kraja ovoga desetljeća narasti na 25 milijuna". "Ti užasavajući statistički podaci ne mogu dočarati razmjere uništavanja koje je prouzročio AIDS. AIDS je razorniji od bilo kojeg terorističkog napada, od bilo kojeg sukoba ili oružja za masovno uništavanje...AIDS razara obitelji, uništava tkivo društva i potkopava vlade. AIDS može uništiti zemlje i destabilizirati čitave regije," rekao je. Državni tajnik Powell također je dodao da je od ključne važnosti nastaviti govoriti o AIDS-u. "Kada ljudi ne znaju kako se infekcija može spriječiti i kada se oni koji su zaraženi stigmatiziraju i tjeraju u skrivanje, tada virus HIV-a cvate, a nada se gasi. Sve veći broj poznatih u javnosti govori o AIDS-u i tako razbija tišinu koja ubija. Oni poručuju da se s ljude koji žive s AIDS-om ne bi trebalo postupati okrutno i diskriminatorski, već dostojanstveno i suosjećajno," kazao je. Sjedinjene Države imaju programe za borbu protiv AIDS-a u preko sedamdeset i pet zemalja svijeta. Predsjednik Bush pozvao je Kongres da osigura sredstva za jačanje programa u četrnaest zemalja Afrike i Kariba, koje je AIDS najteže pogodio. Ciljevi tog plana uključuju sprečavanje sedam milijuna novih infekcija HIV-om, tretiranje dva milijuna koji žive s HIV-om i AIDS-om efikasnim lijekovima i zbrinjavanje deset milijuna ljudi zaraženih HIV-om i djece koja su zbog AIDS-a ostala bez roditelja. Plan predsjednika Busha također uključuje izdvajanje milijarde dolara za Globalni fond za borbu protiv AIDS-a, tuberkuloze i malarije, čime će američka izdvajanja za taj fond prijeći milijardu i 600 milijuna dolara. Kako je rekao predsjednik Bush, "Milijuni života ovise o uspjehu ovih napora. Mi smo odlučni uspjeti."